b'\n_START_ARTICLE_\nSpodnja \xc5\xa0i\xc5\xa1ka\n_START_PARAGRAPH_\nSpodnja \xc5\xa0i\xc5\xa1ka je sedaj del mesta Ljubljana, nekdaj samostojna predmestna vas. Nekdanje sosednje samostojno naselje je bila vas Zgornja \xc5\xa0i\xc5\xa1ka. Obe sosednji vasi sta bili v vsakdanjem jeziku poimenovani skupaj \xc5\xa0i\xc5\xa1ka. Sredi\xc5\xa1\xc4\x8de Spodnje \xc5\xa0i\xc5\xa1ke je bilo nekdaj ob Stari cerkvi in ob dana\xc5\xa1nji Ulici Milana Majcna (nekdaj Jernejevi ulici). Semanji dan je vsako zadnjo nedeljo v avgustu, danes ga obele\xc5\xbeujejo skozi turisti\xc4\x8dno prireditev, imenovano Komarjeva nedelja.\n_START_SECTION_\nObseg\n_START_PARAGRAPH_\nObseg Spodnje \xc5\xa0i\xc5\xa1ke se je predvsem zaradi \xc5\xa1irjenja mestnega centra skr\xc4\x8dil. Tako je \xc5\xa1e do sredine 19. stoletja Spodnja \xc5\xa0i\xc5\xa1ka nekako zajemala podro\xc4\x8dje, ki ga omejujejo dana\xc5\xa1nje Zupan\xc4\x8di\xc4\x8deva, Vo\xc5\xa1njakova, Parmova in Gorenjska \xc5\xbeeleznica ter Park Tivoli. 22. januarja 1886 je Kranjski de\xc5\xbeelni zbor Ob\xc4\x8dini Spodnja \xc5\xa0i\xc5\xa1ka odvzel parcele, na katerih so se nahajali grad Tivoli, Rudolfinum, vile Mayer, Cambiaggio in Vollheim ter Kolizej ter jih dodelil mestu Ljubljana._NEWLINE_Danes pa meje katastrske ob\xc4\x8dine Spodnja \xc5\xa0i\xc5\xa1ka potekajo nekako po: Pod Turnom, \xc5\xbeelezni\xc5\xa1ka proga Ljubljana - Se\xc5\xbeana d.m., Pivovarni\xc5\xa1ka ulica, Gorenjska \xc5\xbeeleznica, Parmova ulica, Kurilni\xc5\xa1ka ulica, Parmova ulica, Ulica Bratov \xc5\xbdidan, nato ob vzhodni strani Gorenjske \xc5\xbeeleznice do prehoda s Vodovodno cesto, Vodovodna cesta, Verov\xc5\xa1kova ulica, ob vzhodni meji kompleksa Litostroj, Ale\xc5\xa1ov\xc4\x8deva ulica do Celov\xc5\xa1ke, Na Jami, Vodnikova cesta, \xc5\xa0i\xc5\xa1enski hrib (skoraj do Ve\xc4\x8dne poti) in po pe\xc5\xa1-poti nazaj do Pod Turna.'